Amila Bakšić

Amila Bakšić (rođeno Tvrtković) rođena je 1953. u Mostaru i poznata je kao primadona Sarajevske opere. Njen talenat je ostao zapažen kada je još kao djevojčica pjevala stare šlagere i gradske pjesme uz oca koji je svirao na gitari. Najprije je studirala teoriju muzike, a potom solo pjevanje u klasi poznate umjetnice i pedagoga Milice Zečević - Buljubašić na Muzičkoj akademiji u Sarajevu.

 Biografija 
Muzičko obrazovanje je učila na Muzičkoj akademiji u Sarajevu gdje je upisala Teoretsko-pedagoški odsjek. Njen talenat je zapažen na predmetu Osnovi vokalne tehnike nakon čega je pozvana na dodatne provjere glasa i muzikalnosti. Po otkrivanju vokalnih sposobnosti, Bakšić se spremala za prijemni ispit na Odsjeku za solo pjevanje koji je uspješno položila i biva primljena u klasu Milice Buljubašić. Glas Amile Bakšić je klasifikovan kao lirski sopran, a raspon ide od malog tona C do C2 (po nekima i po koji ton dublje i visočije).

Najprije je diplomirala na Odsjeku za muzičku teoriju i pedagogiju 1977, a potom i na Odsjeku za solo pjevanje 1978. Položila je audiciju i primljena je u operski hor, gdje joj je rečeno da je njen glas solistički, ali da treba pričekati dok se otvori radno mjesto sopranskog soliste. U međuvremenu nastupala je u epizodnim ulogama među kojima su bile: Giovanna u Rigolettu, Ines u Trubaduru, Pastir u Tosci, Roset u Manon, Svećenica u Aida (opera), Njanja u Knezu Igoru. Prva značajnija uloga bila je Florami u Mala Florami Ive Tijardovića. Nakon toga su joj se otvorile prilike za tumačenje velikih uloga u Figarovoj ženidbi, Prodanoj nevjesti, Ljubavnom napitku, Travijati, Boemima, Madam Baterflaj, Trubaduru, Toski, Kavaleriji Rustikani, Hasanaginici, Balu pod maskama,...

U svojoj dugogodišnjoj karijeri učestvovala je u velikom broju opernih uloga. Gostovala je u Sloveniji, Hrvatskoj, Austriji, Češkoj, Italiji, Maroku, Švicarskoj, Francuskoj, Španiji i Turskoj. Živi i radi u Sarajevu.http://www.lifezona.com.ba/life_vijest+M5493f715357.html Pored operskog repertoara sa velikim uspjehom interpretira i solistički koncertni repertoar kao i složene solističke dionice vokalno-instrumentalnih djela među kojima se posebno ističu: "Juditha Triumphans" (Antonio Vivaldi), "Stabar Mater" (Giovanni Battista Pergolesi), "Requiem" (Camille Saint-Saëns), "Stabat Mater" (Gioachino Rossini), "Misa u b-molu" (Johann Sebastian Bach). Objavila je i samostalni CD na kojem izvodi najljepše sopranske arije italijanskih kompozitora.

Tokom koncertnog djelovanja, Bakšić je radila i sa mnogim ansamblima na domaćoj i evropskoj muzičkoj sceni. Neki od njih su: Simfonijski orkestar u Mostaru, Dubrovački orkestar, Sarajevska filharmonija, Simfonijski orkestar RTV Sarajevo, Sarajevski barokni trio, i Simfonijski orkestar RTV Ljubljana. Njenu opersku karijeru je obilježila uspješna saradnja sa mnogim operskim pjevačima. Najuspješniju scensku saradnju ostvarila je sa tenorimaKrunislavom Cigojem i Jurijem Komovim, basom Ivicom Šarićem, baritonima Borislavom Aleksandrovim, Dušanom Bugarinom i Valentinom Enčevim. Od 2006. obavlja funkciju umjetničke direktorice Sarajevske opere.

 Festivali 
 Ljubljanski bijenale
 Dubrovačke ljetne igre
 SVEM - Sarajevske večeri muzike 
 Festival duhovne muzike u Maroku
 Festival "Sarajevska zima" 
 Međunarodni muzički festival u Ankari
 Međunarodni festival Madrid SUR
 Varaždinske barokne večeri
 Mostarsko proljeće 

 Glavne uloge u operama 
 Florami u Mala Florami (1981)
 Suzana u Figarova ženidba (1984)
 Marženka u Prodana nevjesta (1984) 
 Euridika u Orfej i Euridika (1987) 
 Violetta Valery u Traviata (1987) 
 Adina u Ljubavni napitak (1988) 
 Mimi u Boemi (1989) 
 Micaela u Karmen (1990)
 Čo-Čo-San u Madam Butterfly (1991) 
 Floria Tosca u Toska (1997) 
 Lenora u Trubadur (1998) 
 Santuzza u Cavalleria Rusticana (1999) 
 Hasanaginica u Hasanaginica (2000)
 Amelia u Bal pod maskama (2001)Primadona Amila Bakšić : 20 godina umjetnosti pjevanja. Sarajevo: Javna ustanova za organizovanje kulturnih programa i međunarodnu saradnju u kulturi Sarajevo art, Sarajevo arts agency. 2001 str. 10-45

 Nagrade 
 Dobitnica je posebnog priznanja za izuzetan doprinos razvoju muzičke kulture u Bosni i Hercegovini koje joj je dodijelilo Federalno ministarstvo Obrazovanja, nauke, kulture i sporta. 
 Proglašena je najuspješnijom ženom u Bosni i Hercegovini  iz oblasti kulture za 1997.
 Dobitnica je Šestoaprilske nagrade Grada Sarajeva.

 Reference 

Kategorija:Rođeni 1953.
Kategorija:Bosanskohercegovačke pjevačice
Kategorija:Jugoslavenske pjevačice
Kategorija:Biografije, Mostar
Kategorija:Bosanskohercegovački operski pjevači
Kategorija:Jugoslavenski operski pjevači
Kategorija:Dobitnici Šestoaprilske nagrade
Kategorija:Živi ljudi